Jaan Tamm (lennundustegelane)

Jaan Tamm (sündinud 7. novembril 1957 Tartus) on eesti lennundustegelane. 
Haridus.
Tamm on õppinud aastatel 1964–1972 Rõngu 8-klassilises koolis, 1972–1975 Nõo Keskkoolis füüsika ja matemaatika süvaõppe klassis, 1975–1980 Tallinna Polütehnilises Instituudis autotranspordi erialal. Ta lõpetas TPI mehaanikainsenerina "cum laude", sai samas 1987 tehnikateaduste kandidaadi teaduskraadi (PhD) soojusenergeetikas. 1990. aastatel on ta end täiendanud lennundusalastel kursustel Rootsis, Norras, Soomes, Kanadas, Inglismaal, Saksamaal ja Eestis. Aastatel 2000–2002 õppis rahvusvahelise lennunduse ärijuhtimist Concordia ülikooli John Molsoni Ärikoolis (Montréal) ja sai magistrikraadi (MBA).
Töökäik.
Aastatel 1976–1993 töötas Tamm Tallinna Polütehnilises Instituudis (hiljem Tallinna Tehnikaülikool) õpingute ajal laborandina, pärast kooli lõpetamist inseneri, teaduri, vanemõpetaja ja laborijuhatajana. Ta on tegelenud desintegraatortehnoloogia rakendusuuringutega.
Aastatel 1993–1996 oli Jaak Tamm Lennuameti peadirektori asetäitja ja 1996–1997 Lennuliiklusteeninduse Keskuse peadirektor; ta on kuulunud ka RAS Estonian Air ja RE Eesti Lennujaamad nõukogudesse. Aastatel 1998–2006 oli riigi äriühingu Lennuliiklusteeninduse AS juhatuse esimees. 
1993. aastal alustatud Eesti lennuliiklusteeninduse süsteemi reorganiseerimise tulemusel kujundati Jaan Tamme eestvedamisel Eestis iseseisev lennuliiklusteenust osutav jätkusuutlik ja elujõuline ettevõte. Koos arenguvõimelise kollektiiviga ehitati üles kaasaegne lennuliikluse korraldamise süsteem ning koostöös Tartu Lennukolledžiga alustati Eesti lennunduspersonali koolitamist. Lennuliiklusteeninduse AS tunnistati Rahvusvahelise Lennutranspordi Ühenduse (IATA) lennufirmade poolt 2003. aastal maailma parimaks lennuliiklusteeninduseks ning pälvis IATA Eagle Awardi.
Aastatel 2008–2009 töötas Tamm Brüsselis rahvusvahelise lennuliiklusteeninduste organisatsiooni CANSO Euroopa lennuliikluse korraldamise direktorina, 2003–2006 ta sama organisatsiooni täitevkomitee liige.
Aastatel 2009–2014 oli Jaan Tamm Eesti Lennuakadeemia rektor ja 2014–2015 Lennuliiklusteeninduse Aktsiaseltsi nõukogu liige.
Aastatel 2017–2021 oli Tamm Põhja-Euroopa funktsionaalse õhuruumiosa NEFAB, mis koondab Eesti, Läti, Soome ja Norra lennuliiklusteenistuste arendustegevusi, programmibüroo juhataja. Alates 2022. aastast on Jaan Tamm Eesti Lennundusklastri juhatuse liige ja tegevjuht.
Ühiskondlik tegevus.
Ta on olnud Eesti Inseneride Liidu asepresident. Pidanud loenguid Tartu Lennukolledžis, hiljem Eesti Lennuakadeemias, olnud kolledži algusest ka selle nõunike kogu liige, alates 2007. aastast on Lennukolledži üliõpilaste toetamiseks loodud TAC fondi nõukogu esimees. 
Ta on Tartu Rotary Klubi liige, on olnud Tallinna Tehnikaülikooli Arengufondi nõukogu ja vilistlaskogu juhatuse liige, rahvusvahelise insenerikoolituse assotsiatsiooni IGIP Eesti seirekomitee liige ja esimees. 
Varasemast leiutustegevusest on tal 11 endise NSV Liidu autoritunnistust ja 22 patenti välisriikides, publikatsioone on kokku üle 80. 2004. aastast on ta volitatud transporditehnika insener, 2006. aastast omab rahvusvahelise insenerikoolitaja IGIP ING-PAED sertifikaati.
Isiklikku.
Jaan Tamm on teist korda abielus, tal on kolm täiskasvanud last. Harrastab reisimist-matkamist. 1980. ja 1990. aastatel osales ta mitmel kõrgema raskuskategooria suusamatkal Altais, Sajaanides, Kamtšatkal, Taimõril, Tšukotkal ja Franz Josephi maal. Valdab eesti, vene ja inglise keelt.